贈星術黄太史
作者：戴翼
朝代：宋

paragraphs: 粵從太極生兩儀，大明生東月生西。
煌煌兩日照今古，一晝一夜分主之。
人具陰陽中造化，亦係日月之所舍。
在日爲命月爲身，所主各隨其晝夜。
此數定不差毫毛，惜哉庸術其傳訛。
談命以日不及月，日本昱晝如夜何。
甘石不作今已矣，星學之精其能幾。
掌中日月分旦昏，獨有黄生精算爾。
黄生算到毫杪處，吉凶定如鼓應桴。
奇哉此術真神祕，世人不知反爲異。
俗流何可輕與談，吾有潁濱月軒記。